Nukplɔnkplɔn 9
Nɛ̌ Xwédo Towe ka Sixu Ðó Awǎjijɛ Gbɔn?
1. Nɛ̌ ka gbɔn bɔ sunnu kpo nyɔnu kpo ɖó na wlí alɔ có xwédo yetɔn na ɖó awǎjijɛ?
Jehovah, “Mawu awǎjijɛnɔ” e jló ɖɔ xwédo lɛ ni ɖó awǎjijɛ ɔ gɔ́n wɛ wɛnɖagbe ɔ gosin. (1 Timɔtée 1:11, NW) É wɛ dó alɔwliwli wá. Alɔwliwli ɖò axɔsuxwé nɔ zɔ́n bɔ awǎjijɛ kpo wanyiyi kpo nɔ ɖò mɛjitɔ́ lɛ kpo vǐ lɛ kpo tɛntin bɔ ye nɔ lɛ́ ɖeji dó yeɖee wu. Klisanwun lɛ ɖó na setónú nú sɛ́n tò yetɔn tɔn ɖěɖee ɖɔ xó dó alɔwliwli ɖò axɔsuxwé wu é.—Xà Luka 2:1, 4, 5
Nukún tɛ Mawu ka nɔ dó kpɔ́n alɔwliwli na? É jló ɖɔ é ni nyí kɔnɖókpɔ́ tɛgbɛ tɔn ɖò sunnu ɖokpo kpo nyɔnu ɖokpo kpo tɛntin. Jehovah jló ɖɔ asú kpo asì kpo ni nɔ gbeji nú yeɖee. (Eble lɛ 13:4) É gbɛ́ wǎn nú asú gbigbɛ́ alǒ asì gbigbɛ́. (Malaki 2:16) Amɔ̌, é na gbè Klisanwun lɛ bɔ ye sixu gbɛ́ yeɖee bo wlí alɔ xá mɛ ɖevo enyi mɛ e ye wlí alɔ xá ɔ dó afɔ gbě.—Xà Matie 19:3-6, 9.
2. Nɛ̌ asú kpo asì kpo ka na nɔ xá yeɖee gbɔn?
Jehovah ɖó sunnu kpo nyɔnu kpo bɔ mɛ ɖokpo ɖokpo na wà azɔ̌ tɔn dó d’alɔ yeɖee ɖò alɔwliwli mɛ. (Genèse 2:18) Ði tatɔ́ xwédo ɔ tɔn ɔ, asú ɖó na nɔ nukɔn bo kpé nukún dó nǔ agbaza tɔn e na hudo xwédo ɔ lɛ wu bo lɛ́ kplɔ́n nǔ ye dó Mawu wu. Wanyiyi e ma ɖó ce jɛn na bí ǎ ɔ wɛ é ɖó na ɖó nú asì tɔn. Asú kpo asì kpo ɖó na ɖó wanyiyi kpo sísí kpo nú yeɖee. Ðó asú kpo asì kpo lɛ bǐ wɛ nyí hwɛhutɔ́ lɛ wu ɔ, ye ɖó na kplɔ́n hwɛ sɔ́ kɛ mɛ có bo na ɖó awǎjijɛ ɖò alɔwliwli yetɔn mɛ.—Xà Efɛzinu lɛ 4:31, 32; 5:22-25, 33; 1 Piyɛɛ 3:7.
3. A ka sixu jó wegɔ towe dó enyi awǎjijɛ ma ɖò alɔwliwli mitɔn mɛ ǎ à?
Enyi tagba jɛn nɔ ɖò alɔwliwli towe mɛ ɔ, mi mɛ wè lɛ ɖó na tɛnkpɔn bo nɔ wà nǔ xá miɖee kpo wanyiyi kpo. (1 Kolɛntinu lɛ 13:4, 5) Mawuxó ɔ na gbè ɖɔ è ni klán ɖó tagba e nɔ wá ɖò alɔwliwli mɛ lɛ wu ǎ.—Xà 1 Kolɛntinu lɛ 7:10-13.
4. Vǐ lɛ emi, etɛ Mawu ka jló nú mi?
Jehovah jló ɖɔ a ni ɖó awǎjijɛ. É na ɖè wè ɖagbe hugǎn xá we bɔ a na ɖu winnyawinnya hwenu towe sín gbɛ̀. Mɛjitɔ́ towe lɛ ɖó nùnywɛ bo ko mɔ nǔ kpɔ́n ɖò gbɛ̀ mɛ, enɛ wu ɔ, Mawu jló ɖɔ a ni ɖu lè nǔ enɛ lɛ tɔn. (Kolɔsinu lɛ 3:20) Jehovah lɛ́ jló ɖɔ a ni mɔ vivǐ e jlǒ Gbɛɖotɔ́ ɔ kpo Vǐ tɔn kpo tɔn wiwa nɔ hɛn wá nú mɛ ɔ.—Xà Ecclésiaste 11:9–12:1; Matie 19:13-15; 21:15, 16.
5. Mɛjitɔ́ lɛ emi, nɛ̌ vǐ mitɔn lɛ ka sixu mɔ awǎjijɛ gbɔn?
Mi ɖó na wà azɔ̌ syɛnsyɛn bo na na nùɖuɖu, fí e ye na dɔ ɔ kpo nǔzìnzán lɛ kpo vǐ mitɔn lɛ. (1 Timɔtée 5:8) Amɔ̌ nú vǐ mitɔn lɛ na ɖó awǎjijɛ ɔ mi ɖó na lɛ́ kplɔ́n ye bɔ ye na yí wǎn nú Mawu bo lɛ́ kplɔ́n nǔ sín gɔ̌n tɔn. (Efɛzinu lɛ 6:4) Lee mi nɔ ɖè wanyiyi mitɔn nú Mawu xlɛ́ gbɔn ɔ na nyí kpɔ́ndéwú e na junjɔn ayi mɛ nú vǐ mitɔn lɛ é. Enyi nùkplɔnmɛ mitɔn lɛ nɔ junjɔn Mawuxó ɔ jí ɔ ye sixu jlɔ́ linlin yetɔn.—Xà Deutéronome 6:4-7; Proverbes 22:6.
É na wà ɖagbe nú vǐ mitɔn lɛ enyi mi nɔ dó wusyɛn lanmɛ nú ye bo nɔ kpa ye ɔ. Ye nɔ lɛ́ ɖó hudo nǔ gbɛ́ nú mɛ kpo bǎ kpo tɔn. Kplɔ́n mɔhunkɔtɔn na hwlɛn ye sín zinzan e na xò awǎjijɛ yetɔn yí sín ye sí lɛ mɛ. (Proverbes 22:15) É ɖò mɔ̌ có, è ɖó na kplɔ́n vǐ kpo hunnylanylá kpo alànnúwíwa kpo gbeɖé ǎ.—Xà Kolɔsinu lɛ 3:21.
Kúnnuɖetɔ́ Jehovah tɔn lɛ ko ɖè wema e è blǒ bo na dó d’alɔ mɛjitɔ́ kpo vǐ lɛ kpo ɔ gègě tɔ́n. Wema enɛ lɛ junjɔn Biblu jí.—Xà Psaume 19:7, 11.
KPLƆ́N NǓ ƉEVO LƐ
Ba Alɔdo Mawu Tɔn Ðò Alɔwliwli Towe Mɛ
Nùkanbyɔ wè sixu d’alɔ we bɔ alɔwliwli towe na kpɔ́n te.
Lee Mi Na Ðeɖɛ Tagba lɛ Gbɔn É
Tagba lɛ ɖiɖeɖɛ ɖò alixo ɖagbe mɛ na zɔ́n bɔ è na mɔ vogbingbɔn ɖò alɔwliwli e lidǒ bɔ awǎjijɛ ɖ’emɛ é kpo e vɔ́da bɔ awǎjijɛ ma ɖ’emɛ ǎ é kpo mɛ.